Tarybos Reglamentas (EEB) Nr. 3480/88
1988 m. lapkričio 9 d.
iš dalies keičiantis Reglamentą (EEB) Nr. 1618/81, nustatantį bazinius produktus, už kuriuos negali būti atliekamas eksporto grąžinamųjų išmokų išankstinis mokėjimas
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2727/75 dėl bendro grūdų rinkos organizavimo [1] su paskutiniais pakeitimais, padarytais Reglamentu (EEB) Nr. 2221/88 [2], ypač į jo 16 straipsnio 6 dalį bei į atitinkamas kitų reglamentų nuostatas, reglamentuojančias bendrą žemės ūkio produktų rinkos organizavimą,
atsižvelgdama į 1980 m. kovo 4 d. Tarybos reglamentą (EEB) Nr. 565/80 dėl eksporto grąžinamųjų išmokų už žemės ūkio produktus išankstinio mokėjimo [3] su paskutiniais pakeitimais, padarytais Reglamentu (EEB) Nr. 2026/83 [4],
kadangi Reglamento (EEB) Nr. 565/80 4 straipsnio 2 dalis taikoma perdirbtiems produktams ir iš pagrindinių produktų pagamintoms prekėms tuo atveju, kai įvežimo perdirbti tvarka netaikoma panašiems produktams;
kadangi 1988 m. liepos 19 d. Tarybos reglamentu (EEB) Nr. 2236/88, sustabdančiu Reglamentą (EEB) Nr. 866/84, nustatantį specialias priemones, skirtas netaikyti pieno produktams įvežimo perdirbti tvarkos bei tam tikrų įprastų tvarkymo būdų [5], Taryba nustatė tokių produktų įvežimo perdirbti tvarką iki 1988-1989 prekybos metų pabaigos ir kadangi kompensacijos už šiuos produktus gali būti atitinkamai iš anksto išmokamos už nurodytą laikotarpį;
kadangi Komisijos reglamentas (EEB) Nr. 1618/81 [6], iš dalies pakeistas Reglamentu (EEB) Nr. 2880/84 [7], dėl to turėtų būti atnaujintas ir pieno produktai turėtų būti išbraukti iš pagrindinių produktų, kuriems netaikoma ši tvarka, sąrašo;
kadangi remdamasi 1987 m. liepos 23 d. Tarybos reglamentu (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo [8] su paskutiniais pakeitimais, padarytais Komisijos reglamentu (EEB) Nr. 3174/88 [9], Taryba pradėjo taikyti naują prekių nomenklatūrą; kadangi todėl atitinkamai turėtų būti patikslintas Reglamentas (EEB) Nr. 1618/81;
kadangi šiame reglamente numatytos priemonės atitinka visų susijusių vadybos komitetų nuomones,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1618/84 iš dalies keičiamas taip:
1. 1 straipsnis keičiamas taip:
"1 straipsnis
Baziniai produktai, kuriems negali būti taikomos Reglamento (EEB) Nr. 565/80 4 straipsnyje nurodytos priemonės, išvardijami šio dokumento priede.
Tačiau minėtos priemonės tokiems baziniams produktams negali būti taikomos, tik jei jie skirti naudoti perdirbant produktus, minimus:
a) Reglamento (EEB) Nr. 2727/75 A priede, išskyrus pagal KN 2309 kodą klasifikuojamus produktus;
b) Tarybos reglamento (EEB) Nr. 1418/76 [10] 1 straipsnio 1 dalies c punkte."
2. priedas keičiamas šiame dokumente pridėtu priedu.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. lapkričio 9 d.